"เทคนิคข้าวมันไก่" รีวิวไปแล้วหนึ่งครั้ง กลับมาอีกครั้งรสชาติไม่เปลี่ยน !!

ขอรีวิวครั้งที่สอง หลังจากผ่านมาสองถึงสามปี ร้านนี้ตั้งอยู่ในหมู่บ้านกฤษดานครแจ้งวัฒนะ เมื่อเดินทางมาจากทางศูนย์ราชการมาทางปากเกร็ด หมู่บ้านจะอยู่เลยทางเข้าเมืองทองธานีมาประมาณ 200 เมตร ทางซ้าย ก่อนถึงปั๊ม ปตท. เมื่อเลี้ยวเข้าหมู่บ้านแล้ว ให้ตรงเข้าไปประมาณ 200 เมตร ทางซ้ายจะเป็นตึกแถวร้านจะอยู่บริเวณนั้นครับ การจอดรถต้องหาที่จอดริมถนนเอา ร้านเป็นห้องแถวธรรมดา ข้างหน้าเป็นตู้แขวนไก่ ข้างในเป็นโต๊ะวางไว้ ร้านค่อนข้างจะมืดๆ แต่สะอาด การบริการดีครับ สำหรับตอนเช้าจะมีต้มเลือดหมูขายด้วย สำหรับข้าวมันไก่ร้านนี้ผมทานมาตั้งแต่เด็ก ตัวข้าวหอมอร่อย ไก่ไม่ยุ่ยเนื้อแน่น แต่ไม่เหนียว น้ำจิ้มอร่อย น้ำซุปหอม ทานแล้วเข้ากันครับ โดยรวมแล้วเป็นข้าวมันไก่อีกร้านที่อร่อยกว่าหลายๆร้านที่เคยทานนะครับ เพื่อนๆ ผ่านมาลองมาแวะทานกันดูครับ !!